คาดเงินบาทสัปดาห์หน้าเคลื่อนไหว30.55-30.85
กสิกรไทยคาดเงินบาทสัปดาห์หน้าเคลื่อนไหว30.55-30.85บาทต่อดอลลาร์สหรัฐ
20 ต.ค. 2555

กสิกรไทยคาดเงินบาทสัปดาห์หน้าเคลื่อนไหว30.55-30.85บาทต่อดอลลาร์สหรัฐ
บริษัทศูนย์วิจัยกสิกรไทย สรุปภาวะตลาดเงินรอบสัปดาห์ที่ผ่านมา (15-19 ต.ค.) เงินบาทอ่อนค่าทดสอบ 30.70 บาทต่อดอลลาร์ฯ ช่วงท้ายสัปดาห์ ทั้งนี้ เงินบาทอ่อนค่าลงช่วงสั้นๆ ต้นสัปดาห์
ตามแรงซื้อเงินดอลลาร์ฯ จากกลุ่มนักลงทุนและผู้นำเข้า ก่อนจะฟื้นกลับมาแข็งค่าขึ้นในช่วงหลังจากนั้นตามทิศทางเงินเอเชียหลังเครื่องชี้เศรษฐกิจของสหรัฐฯ และจีนเริ่มสะท้อนภาพด้านบวกออกมา อย่างไรก็ดี เงินบาทเผชิญแรงขายทำกำไรอีกครั้งในช่วงท้ายสัปดาห์ ท่ามกลางสัญญาณความไม่คืบหน้าของการแก้ปัญหาของสเปนและกรีซ อนึ่ง เงินบาทค่อนข้างทรงตัวในช่วงกลางสัปดาห์ แม้ กนง.มีมติปรับลดอัตราดอกเบี้ยนโยบายมาที่ 2.75%
ในวันศุกร์ (19 ต.ค.) เงินบาทอยู่ที่ 30.70 บาทต่อดอลลาร์ฯ เทียบกับ 30.63 บาทต่อดอลลาร์ฯ ในวันศุกร์ก่อนหน้า (12 ต.ค.)
สำหรับแนวโน้มสัปดาห์ถัดไป (22-26 ต.ค.) เงินบาทอาจเคลื่อนไหวในกรอบ 30.55-30.85 บาทต่อดอลลาร์ฯ โดยคงต้องติดตามการตอบรับของตลาดการเงินต่อผลการประชุม EU summit ที่น่าจะมีผลเชื่อมโยงกับแนวทางการแก้วิกฤตหนี้ รวมถึงผลการประชุมนโยบายการเงินของเฟด (23-24 ต.ค.) ขณะที่ ข้อมูลเศรษฐกิจสหรัฐฯ ที่สำคัญ ได้แก่ ดัชนีความเชื่อมั่นผู้บริโภคเดือนต.ค. รายงานโดยรอยเตอร์/มหาวิทยาลัยมิชิแกน ยอดสั่งซื้อสินค้าคงทน ยอดขายบ้านใหม่ ยอดทำสัญญาซื้อบ้านที่รอปิดการขาย เดือนก.ย. ตัวเลขจีดีพีประจำไตรมาส 3/2555 (ครั้งที่ 1) และจำนวนผู้ขอรับสวัสดิการว่างงานรายสัปดาห์